Document ID: 32006R1320

KOMISIJAS REGULA (EK) Nr. 1320/2006
(2006. gada 5. septembris),
ar ko paredz noteikumus pārejai uz lauku attīstības atbalstu, kurš noteikts ar Padomes Regulu (EK) Nr. 1698/2005
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 32. panta 5. punktu,
ņemot vērā Padomes 2005. gada 20. septembra Regulu (EK) Nr. 1698/2005 par atbalstu lauku attīstībai no Eiropas Lauksaimniecības fonda lauku attīstībai (ELFLA) (1), un jo īpaši tās 92. panta 1. punktu,
tā kā:
(1)
Regula (EK) Nr. 1698/2005 jāpiemēro no 2007. gada 1. janvāra. Tomēr Padomes 1999. gada 17. maija Regulas (EK) Nr. 1257/1999 par Eiropas Lauksaimniecības virzības un garantiju fonda (ELVGF) atbalstu lauku attīstībai un dažu regulu grozīšanu un atcelšanu (2) noteikumus, ko ar 2007. gada 1. janvāri atceļ ar Regulas (EK) Nr. 1698/2005 93. pantu, turpina piemērot darbībām, ko Komisija saskaņā ar šiem noteikumiem apstiprinājusi pirms 2007. gada 1. janvāra.
(2)
Lai atvieglotu pāreju no pašreizējām atbalsta shēmām, kas paredzētas Regulā (EK) Nr. 1257/1999, uz lauku attīstības atbalsta shēmu, kas paredzēta Regulā (EK) Nr. 1698/2005 un kas ietver plānošanas periodu, kurš sākas 2007. gada 1. janvārī, (“jaunais plānošanas periods”), ir jāpieņem pārejas noteikumi, lai pārejas periodā izvairītos no grūtībām un kavējumiem lauku attīstības atbalsta īstenošanā.
(3)
Regulā (EK) Nr. 1698/2005 paredzētajam lauku attīstības atbalstam jāaptver jaunais plānošanas periods, savukārt Regulā (EK) Nr. 1257/1999 paredzētais lauku attīstības atbalsts ietver plānošanas periodu, kas beidzas 2006. gada 31. decembrī (“pašreizējais plānošanas periods”). Atkarībā no pašreizējā plānošanas perioda finansējuma avota un tā finanšu pārvaldības noteikumiem saskaņā ar Regulas (EK) Nr. 1257/1999 35. un 36. pantu, kā arī 47.b panta 1. punktu, ELVGF Garantiju nodaļas atbalsts, kura pamatā ir nediferencētas budžeta apropriācijas un finanšu gads, kas beidzas 2006. gada 15. oktobrī, dalībvalstīs, kas 2004. gada 30. aprīlī bija Kopienas sastāvā, ir jānošķir no pārējā ELVGF Virzības vai Garantiju nodaļas atbalsta, kas attiecas uz visām dalībvalstīm saskaņā ar Padomes 1999. gada 21. jūnija Regulas (EK) Nr. 1260/1999, ar ko paredz vispārīgus noteikumus par struktūrfondiem (3), 29. līdz 32. pantu. Pēdējā minētā atbalsta gadījumā izdevumu atbilstības galējais termiņš ir noteikts lēmumos, ar ko apstiprina Kopienas atbalstu.
(4)
Lauku attīstības atbalstam, ko finansē ELVGF Garantiju nodaļa un kas attiecas uz plānošanu dalībvalstīs, kuras 2004. gada 30. aprīlī bija Kopienas sastāvā, ir jāpieņem pārejas noteikumi attiecībā uz maksājumiem, ko veic laikposmā no 2006. gada 16. oktobra līdz 31. decembrim, kā arī attiecībā uz tām saistībām pret atbalsta saņēmējiem pašreizējā plānošanas periodā, par kurām maksājumus var veikt pēc 2006. gada 31. decembra, t. i., jaunajā plānošanas periodā.
(5)
Saistībā ar pārējo ELVGF Virzības nodaļas vai Garantiju nodaļas atbalstu visās attiecīgajās dalībvalstīs saskaņā ar Regulas (EK) Nr. 1260/1999 29. līdz 32. pantu ir jāveic vairāki pārejas pasākumi attiecībā uz pamatprincipiem un dažiem lauku attīstības pasākumiem, tostarp tādiem, kas ietver daudzgadu saistības, jo pašreizējais un jaunais plānošanas periods pārklājas no 2007. gada 1. janvāra līdz izdevumu atbilstības galējam termiņam, kurš noteikts lēmumos, ar ko apstiprina Kopienas atbalstu. Attiecībā uz mazāk labvēlīgiem apvidiem un agrovidi Padomes 2003. gada 29. septembra Regulas (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem (4), 5. panta 1. punktā paredzēta iespēja Regulas (EK) Nr. 1257/1999 ietvaros piemērot labu lauksaimniecības praksi. Savukārt īpaši attiecībā uz agrovidi Komisijas 2004. gada 29. aprīļa Regulas (EK) Nr. 817/2004, ar ko paredz sīki izstrādātus piemērošanas noteikumus Padomes Regulai (EK) Nr. 1257/1999 par Eiropas Lauksaimniecības virzības un garantiju fonda (ELVGF) atbalstu lauku attīstībai (5), 21. panta 3. punkts atļauj dalībvalstīm izvērst agrovides saistības pašreizējā plānošanas periodā.
(6)
Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā (“jaunās dalībvalstis”) ir jānodrošina pāreja starp abiem plānošanas periodiem attiecībā uz atkāpi no atbilstības Kopienas standartiem saskaņā ar Regulas (EK) Nr. 1257/1999 33.l panta 2.a punktu un 2.b punktu.
(7)
Lai nodrošinātu jaunā plānošanas perioda sekmīgāku īstenošanu attiecībā uz agrovidi un dzīvnieku labturību, dalībvalstīm ir jāatļauj agrovides vai dzīvnieku labturības saistības, kuras uzņēmās, pamatojoties uz Regulu (EK) Nr. 1257/1999, pārveidot jaunās saistībās laikposmam no pieciem līdz septiņiem gadiem saskaņā ar Regulu (EK) Nr. 1698/2005, ja jaunās saistības ir labvēlīgas videi vai dzīvnieku labturībai.
(8)
Jāparedz īpaši pārejas noteikumi izdevumiem, kas ir saistīti ar tehnisko palīdzību, ieskaitot visu plānošanas veidu iepriekšējus un nobeiguma novērtējumus.
(9)
Saskaņā ar Padomes 1999. gada 21. jūnija Regulu (EK) Nr. 1268/1999 par Kopienas atbalstu pirmspievienošanās pasākumiem lauksaimniecības un lauku attīstībai Centrāleiropas un Austrumeiropas kandidātvalstīs laikposmā pirms to pievienošanās (6) jaunajās dalībvalstīs jānodrošina atsevišķu pasākumu, kas ietver daudzgadu saistības, pārnešana uz jauno plānošanas periodu.
(10)
Dalībvalstīm jānodrošina, ka pārejas pasākumi ir skaidri norādīti to pārvaldības un kontroles sistēmās. Īpaši nozīmīgi tas ir attiecībā uz dažiem atbalsta veidiem visās dalībvalstīs, lai nodrošinātu pareizu finanšu pārvaldību un izvairītos no divkāršas finansēšanas riska, kas var rasties tādēļ, ka plānošanas periodi pārklājas no 2007. gada 1. janvāra līdz izdevumu atbilstības galējam termiņam, kurš noteikts lēmumos, ar ko apstiprina Kopienas atbalstu.
(11)
Jābūt pieejamai pašreizējā un jaunā plānošanas perioda pasākumu atbilstības tabulai, lai precīzi varētu noteikt lauku attīstības pasākumus abos plānošanas periodos.
(12)
Šajā regulā paredzētie pasākumi ir saskaņā ar Lauku attīstības komitejas atzinumu,
IR PIEŅĒMUSI ŠO REGULU.
I SADAĻA
DARBĪBAS JOMA UN DEFINĪCIJAS
1. pants
Šajā regulā paredzēti īpaši noteikumi, lai atvieglotu pāreju no lauku attīstības plānošanas atbilstīgi Regulai (EK) Nr. 1257/1999 un Regulai (EK) Nr. 1268/1999 uz lauku attīstības plānošanu atbilstīgi Regulai (EK) Nr. 1698/2005.
2. pants
Šajā regulā izmanto šādas definīcijas:
a)
“pasākumi, ko līdzfinansē ELVGF Garantiju nodaļa” ir Regulā (EK) Nr. 1257/1999 paredzētie lauku attīstības pasākumi, ko līdzfinansē Eiropas Lauksaimniecības virzības un garantiju fonda (ELVGF) Garantiju nodaļa un ko piemēro dalībvalstīs, kas 2004. gada 30. aprīlī bija Kopienas sastāvā;
b)
“pasākumi, ko līdzfinansē ELVGF Virzības nodaļa un/vai Garantiju nodaļa” ir:
i)
Regulā (EK) Nr. 1257/1999 paredzētie lauku attīstības pasākumi, ko līdzfinansē ELVGF Virzības nodaļa, ko piemēro visās Kopienas dalībvalstīs un uz ko attiecas Regula (EK) Nr. 1260/1999;
ii)
Kopienas Leader iniciatīvas pasākumi, kas paredzēti Regulas (EK) Nr. 1260/1999 20. panta 1. punkta c) apakšpunktā;
iii)
Regulā (EK) Nr. 1257/1999 paredzētie lauku attīstības pasākumi, ko līdzfinansē ELVGF Garantiju nodaļa, ko piemēro jaunajās dalībvalstīs un uz ko attiecas Regulas (EK) Nr. 1260/1999 29. līdz 32. pants;
c)
“jaunās dalībvalstis” ir Čehija, Igaunija, Kipra, Latvija, Lietuva, Ungārija, Malta, Polija, Slovēnija un Slovākija;
d)
“pašreizējais plānošanas periods” ir saskaņā ar Regulu (EK) Nr. 1257/1999 noteiktais plānošanas periods, kas beidzas 2006. gada 31. decembrī;
e)
“jaunais plānošanas periods” ir saskaņā ar Regulu (EK) Nr. 1698/2005 noteiktais plānošanas periods, kas sākas 2007. gada 1. janvārī;
f)
“saistības” ir juridiskās saistības, ko dalībvalstis uzņēmušās pret lauku attīstības pasākumu atbalsta saņēmējiem;
g)
“maksājumi” ir dalībvalstu veiktie maksājumi lauku attīstības pasākumu atbalsta saņēmējiem;
h)
“daudzgadu saistības” ir saistības, kas attiecas uz:
i)
šādiem pasākumiem: lauksaimnieku un laukstrādnieku priekšlaicīgu pensionēšanos, agrovidi un dzīvnieku labturību, atbalstu lauksaimniekiem standartu ievērošanā, atbalstu lauksaimniekiem pārtikas kvalitātes nodrošināšanā, lauksaimniecības zemes apmežošanu, atbalstu daļēji naturālām saimniecībām un atbalstu ražotāju grupu izveidē;
ii)
atbalstu procentu likmju subsīdiju veidā, atbalstu izpirkuma nomas veidā, un atbalstu jaunajiem lauksaimniekiem darbības uzsākšanai, ja Regulas (EK) Nr. 1257/1999 8. panta 2. punkta a) apakšpunktā minēto vienreizējo prēmiju sadala vairākos maksājumos, kas veicami laikposmā, kurš pārsniedz divpadsmit mēnešus no dienas, kad veikta pirmā iemaksa.
II SADAĻA
PĀREJAS NOTEIKUMI REGULAI (EK) NR. 1257/1999
1. NODAĻA
Pasākumi, ko līdzfinansē ELVGF Garantiju nodaļa
3. pants
1. Uz Eiropas Lauksaimniecības fonda lauku attīstībai (ELFLA) atbalstu pašreizējā plānošanas perioda maksājumiem, kas veikti no 2006. gada 16. oktobra līdz 31. decembrim, saskaņā ar Padomes Regulas (EK) Nr. 1290/2005 (7) 39. panta 1. punkta c) apakšpunktu var pretendēt tikai tādā gadījumā, ja tie veikti pēc to maksājumu pabeigšanas, kas atļauti saskaņā ar šīs regulas 39. panta 1. punkta a) apakšpunkta otro teikumu.
Šā punkta pirmajā daļā minētos attaisnotos maksājumus Komisijai deklarē līdz 2007. gada 31. janvārim neatkarīgi no tā, vai Komisija ir apstiprinājusi attiecīgo lauku attīstības programmu. Komisija maksājumu veic vienīgi tad, ja programma ir apstiprināta.
2. Jaunajā plānošanas periodā var pretendēt uz ELFLA atbalstu izdevumiem par saistībām, kuras uzņēmās pašreizējā plānošanas periodā un par kurām maksājumi jāveic pēc 2006. gada 31. decembra.
Tomēr maksājumiem par saistībām, ko uzņēmās līdz 2006. gada 31. decembrim un kas nav daudzgadu saistības, ir jābūt saskaņā ar jaunā plānošanas perioda atbilstības kritērijiem, ja šie maksājumi turpinās pēc 2008. gada 31. decembra.
Lauku attīstības programmās jaunajam plānošanas periodam ir jāparedz noteikums attiecībā uz šā punkta pirmajā daļā minētajiem izdevumiem.
2. NODAĻA
Pasākumi, ko līdzfinansē ELVGF Virzības nodaļa un/vai Garantiju nodaļa
1 iedaļa
Kopīgi noteikumi
4. pants
1. Neskarot 5. un 6. pantu, dalībvalstis pašreizējā plānošanas periodā var turpināt uzņemties saistības un veikt maksājumus par laikposmu no 2007. gada 1. janvāra līdz izdevumu atbilstības galējam termiņam, kurš noteikts lēmumos, ar ko apstiprina Kopienas atbalstu darbības programmām vai lauku attīstības plānošanas dokumentiem.
Tomēr attiecībā uz dažiem pasākumiem vai apakšpasākumiem, kas ir uzskaitīti I pielikumā, dalībvalstis saskaņā ar Regulu (EK) Nr. 1698/2005 var uzņemties saistības jau no dienas, kad pašreizējā plānošanas periodā programmas līmenī nav turpmāku saistību atbilstoši šā punkta pirmajai daļai.
Šī punkta otro daļu var nepiemērot attiecībā uz pāreju no Kopienas Leader iniciatīvas uz jaunā plānošanas perioda Leader asi, ja integrētās vietējās lauku attīstības stratēģijas, ko ieviesīs Regulas (EK) Nr. 1698/2005 62. pantā minētās vietējās rīcības grupas, kas izvēlētas jaunajam plānošanas periodam, ir jaunas un/vai ja Kopienas Leader iniciatīva nav atbalstījusi attiecīgo lauku teritoriju.
2. Jaunajā plānošanas periodā saskaņā ar 7. un 8. pantu var pretendēt uz ELFLA atbalstu izdevumiem par saistībām, kuras uzņēmās pašreizējā plānošanas periodā un par kurām maksājumi jāveic pēc pašreizējā plānošanas perioda izdevumu atbilstības galējā termiņa.
5. pants
1. Attiecībā uz agrovides un dzīvnieku labturības pasākumiem jaunajās dalībvalstīs uz ELFLA atbalstu jaunajā plānošanas periodā var pretendēt tikai izdevumi par saistībām, kuras uzņēmās pašreizējā plānošanas periodā līdz 2006. gada 31. decembrim un par kurām maksājumi jāveic pēc šā datuma.
2. 1. punktā minētie izdevumi uz ELFLA atbalstu jaunajā plānošanas periodā var pretendēt:
a)
no pašreizējā plānošanas perioda izdevumu atbilstības galējā termiņa, ja maksājumi turpinās pēc šā datuma; vai
b)
no datuma, kas ir pirms a) apakšpunktā minētā, bet pēc 2007. gada 1. janvāra, ja programmai un/vai pasākumam piešķirtā summa jau ir izlietota.
Lauku attīstības programmās jaunajam plānošanas periodam ir jāparedz noteikums attiecībā uz pirmajā daļā minētajiem izdevumiem.
6. pants
1. Izdevumus, kas radušies par saistībām attiecībā uz kompensācijas pabalstiem mazāk labvēlīgiem apvidiem jaunajās dalībvalstīs un attiecas uz laikposmu, kurš nav vēlāk kā 2006. gads, var deklarēt līdz pašreizējā plānošanas perioda izdevumu atbilstības galējam termiņam.
Tomēr, ja programmai un/vai pasākumam piešķirtā summa ir izlietota jau agrāk nekā pirmajā daļā minētajā galējā termiņā, bet pēc 2007. gada 1. janvāra, jaunajā plānošanas periodā var pretendēt uz ELFLA atbalstu nenomaksātajiem izdevumiem par saistībām, ko uzņēmās ne vēlāk kā 2006. gadā, ja lauku attīstības programmā jaunajam plānošanas periodam ir paredzēts noteikums attiecībā uz šādiem izdevumiem.
2. Izdevumus, kas radušies par saistībām attiecībā uz kompensācijas pabalstiem mazāk labvēlīgiem apvidiem jaunajās dalībvalstīs par 2007. un 2008. gadu, apmaksā no ELFLA līdzekļiem, un tie ir atbilstīgi Regulai (EK) Nr. 1698/2005.
7. pants
1. Jaunajā plānošanas periodā var pretendēt uz ELFLA atbalstu izdevumiem par daudzgadu saistībām, kuras neattiecas uz agrovidi un dzīvnieku labturību un par kurām maksājumi ir jāveic pēc pašreizējā plānošanas perioda izdevumu atbilstības galējā termiņa.
2. Jaunajā plānošanas periodā uz ELFLA atbalstu izdevumiem, kas minēti 1. punktā, var pretendēt:
a)
no pašreizējā plānošanas perioda izdevumu atbilstības galējā termiņa, ja maksājumi turpinās pēc šā datuma; vai
b)
no dienas, kas ir pirms a) apakšpunktā minētā datuma, bet pēc 2007. gada 1. janvāra, ja programmai un/vai pasākumam piešķirtā summa jau ir izlietota.
Lauku attīstības programmās jaunajam plānošanas periodam ir jāparedz noteikums attiecībā uz pirmajā punktā minētajiem izdevumiem.
8. pants
1. Darbībām, kuras attiecas uz saistībām, kas nav daudzgadu saistības, un par kurām saistības pret atbalsta saņēmējiem uzņēmās pirms pašreizējā plānošanas perioda izdevumu atbilstības galējā termiņa, uz ELFLA atbalstu visiem izdevumiem saistībā ar maksājumiem, kas jāveic pēc šā datuma, jaunajā plānošanas periodā var pretendēt no minētā datuma, ja:
a)
dalībvalsts kompetentā iestāde sadala šīs darbības divos nošķirtos, identificējamos finanšu un fiziskos vai attīstības posmos, kas atbilst abiem plānošanas periodiem;
b)
ir izpildīti jaunā plānošanas perioda darbību līdzfinansēšanas un atbilstības kritēriji.
2. Ja pašreizējā plānošanas perioda līdzekļi ir izlietoti ātrāk nekā 1. punktā noteiktajā galējā termiņā, uz ELFLA atbalstu izdevumiem saistībā ar maksājumiem, kas jāveic pēc šā agrākā datuma, jaunajā plānošanas periodā var pretendēt tad, ja izpildīti 1. punktā paredzētie nosacījumi.
3. Ja dalībvalstis izmanto iespējas, kas attiecīgajiem pasākumiem paredzētas 1. un 2. punktā, tas jānorāda lauku attīstības programmās jaunajam plānošanas periodam.
2. iedaļa
Īpaši noteikumi jaunām dalībvalstīm
9. pants
Ņemot vērā atbilstību Kopienas standartiem saskaņā ar Regulas (EK) Nr. 1257/1999 33.l panta 2.a un 2.b punktu, uz ELFLA atbalstu izdevumiem saistībā ar maksājumiem, kas jāveic par tām saistībām pret atbalsta saņēmējiem, kuras uzņēmās pirms pašreizējā plānošanas perioda izdevumu atbilstības galējā termiņa, var pretendēt jaunajā plānošanas periodā, ja lauku attīstības programmā jaunajam plānošanas periodam paredzēts noteikums attiecībā uz šādiem izdevumiem.
10. pants
Jaunajā plānošanas periodā nevar pretendēt uz ELFLA atbalstu maksājumiem saistībā ar šādiem pasākumiem:
a)
Regulas (EK) Nr. 1257/1999 33.g pantā minētie lauksaimniecības konsultāciju un popularizēšanas pakalpojumi;
b)
Regulas (EK) Nr. 1257/1999 33.h pantā minētie tiešo maksājumu papildinājumi;
c)
Regulas (EK) Nr. 1257/1999 33.i pantā minētie papildinājumi valsts atbalstam Maltā;
d)
Regulas (EK) Nr. 1257/1999 33.j pantā minētais atbalsts pilnas slodzes lauksaimniekiem Maltā.
3 NODAĻA
Īpaši noteikumi agrovidei un dzīvnieku labturībai
11. pants
Pirms beidzas izpildes laikposms saistībām, ko uzņēmās saskaņā ar Regulas (EK) Nr. 1257/1999 VI nodaļu, dalībvalstis var atļaut šo saistību pārveidošanu jaunās saistībās uz laiku no pieciem līdz septiņiem gadiem saskaņā ar Regulu (EK) Nr. 1698/2005, ja:
a)
jebkura šāda pārveide neapšaubāmi ir par labu videi vai dzīvnieku labturībai, un
b)
pašreizējās saistības tiek ievērojami pastiprinātas.
4. NODAĻA
Izdevumi tehniskai palīdzībai
1. iedaļa
Izdevumi par pasākumiem, ko līdzfinansē ELVGF Garantiju nodaļa
12. pants
1. Izdevumus par jaunā plānošanas perioda iepriekšēju novērtēšanu, kas minēta Regulas (EK) Nr. 1698/2005 85. pantā, pašreizējā plānošanas periodā ELVGF Garantiju nodaļa var segt termiņā, kas norādīts Regulas (EK) Nr. 1290/2005 39. panta 1. punkta a) apakšpunktā, ja tiek ievērots Regulas (EK) Nr. 817/2004 59. panta otrajā daļā noteiktais maksimālais apjoms 1 % apmērā.
2. Jaunajā plānošanas periodā var pretendēt uz lauku attīstības programmas tehniskās palīdzības komponenta atbalstu izdevumiem par pašreizējā plānošanas perioda nobeiguma novērtējumu, kas minēts Regulas (EK) Nr. 817/2004 64. pantā, ja šie izdevumi atbilst Regulas (EK) Nr. 1698/2005 66. panta 2. punkta otrajai daļai un programmā šim mērķim paredzēts attiecīgs noteikums.
2. iedaļa
Izdevumi par pasākumiem, ko līdzfinansē ELVGF Virzības nodaļa un/vai Garantiju nodaļa
13. pants
1. Jaunajā plānošanas periodā nevar pretendēt uz ELFLA atbalstu pašreizējā plānošanas perioda izdevumiem, kas radušies pēc šā plānošanas perioda izdevumu atbilstības galējā termiņa un kas saistīti ar darbībām, uz kurām attiecas Komisijas Regulas (EK) Nr. 1685/2000 (8) pielikuma 11. noteikuma 2. un 3. punkts, izņemot nobeiguma novērtējumu, revīzijas un nobeiguma ziņojumu sagatavošanu.
2. Uz pašreizējo darbības programmu vai lauku attīstības programmu plānošanas dokumentu tehniskās palīdzības komponenta atbalstu pašreizējās programmas izdevumiem, kas radušies līdz šā plānošanas perioda izdevumu atbilstības galējam termiņam un kas saistīti ar darbībām, uz kurām attiecas Regulas (EK) Nr. 1685/2000 pielikuma 11. noteikuma 2.1 punkta pirmais ievilkums un 3. punkts, ieskaitot Regulas (EK) Nr. 1685/2000 85. pantā minētos iepriekšējus novērtējumus, lai sagatavotu lauku attīstības programmas jaunajam plānošanas periodam, var pretendēt atbilstīgi nosacījumiem, kas izklāstīti šā noteikuma 2.2. līdz 2.7. punktā un 3. punktā.
3. Jaunajā plānošanas periodā var pretendēt uz ELFLA programmu tehniskās palīdzības komponenta atbalstu izdevumiem par pašreizējā plānošanas perioda nobeiguma novērtējumu, kas minēts Regulas (EK) Nr. 1260/1999 43. pantā, ja šie izdevumi atbilst Regulas (EK) Nr. 1698/2005 66. panta 2. punkta otrajai daļai un programmā šim mērķim paredzēts attiecīgs noteikums.
III SADAĻA
PĀREJAS NOTEIKUMI REGULAI (EK) NR. 1268/1999
14. pants
Attiecībā uz Regulas (EK) Nr. 1268/1999 2. panta ceturtajā, septītajā un četrpadsmitajā ievilkumā minētajiem pasākumiem jaunajā plānošanas periodā var pretendēt uz ELFLA atbalstu izdevumiem saistībā ar maksājumiem, kas jāveic pēc 2006. gada 31. decembra, ja izpildīti Regulas (EK) Nr. 1698/2005 71. panta 1. punktā minētie nosacījumi un jaunajā plānošanas periodā šim mērķim paredzēts attiecīgs noteikums.
IV SADAĻA
NOBEIGUMA NOTEIKUMI
15. pants
Dalībvalstis nodrošina, ka pārejas pasākumi, uz ko attiecas šīs regulas darbības joma, ir skaidri norādīti to pārvaldības un kontroles sistēmās.
16. pants
Pašreizējā un jaunā plānošanas perioda pasākumu atbilstības tabula ir sniegta II pielikumā.
17. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 5. septembrī

Labels: 15
19
6